CELEX: 32018D1928
Language: sl
Date: 2018-12-06 00:00:00
Title: Izvedbeni sklep Komisije (EU) 2018/1928 z dne 6. decembra 2018 o odobritvi odstopanja, ki ga je zahtevala Danska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (notificirano pod dokumentarno številko C(2018) 8081)

10.12.2018   
               
               
                  SL
               
               
                  Uradni list Evropske unije
               
               
                  L 313/45
               
            
         IZVEDBENI SKLEP KOMISIJE (EU) 2018/1928
         z dne 6. decembra 2018
         o odobritvi odstopanja, ki ga je zahtevala Danska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov
         
            
               (notificirano pod dokumentarno številko C(2018) 8081)
            
         
         (Besedilo v danskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka odstavka 2 Priloge III k Direktivi,
         ob upoštevanju naslednjega:
         
                     (1)
                  
                  
                     Komisija je 18. novembra 2002 sprejela Odločbo 2002/915/ES (2), s katero je Danski odobrila odstopanje v skladu z Direktivo 91/676/EGS o varstvu voda pred onesnaževanjem z nitrati iz kmetijskih virov in tako dovolila vnos živinskega gnoja, ki vsebuje do 230 kg dušika na hektar letno, na določenih govedorejskih gospodarstvih v okviru danskega delovnega programa, sprejetega za leta od 1999 do 2003. Odstopanje v zvezi z danskim delovnim programom 2004–2007 je bilo podaljšano z Odločbo Komisije 2005/294/ES (3), v zvezi z danskim delovnim programom 2008–2012 z Odločbo Komisije 2008/664/ES (4), v zvezi z danskim delovnim programom 2008–2015 z Izvedbenim sklepom Komisije 2012/659/EU (5), v zvezi z dansko uredbo o hranilih v kmetijstvu in danskim akcijskim programom za nitrate iz junija 2017 pa z Izvedbenim sklepom komisije (EU) 2017/847 (6).
                  
               
                     (2)
                  
                  
                     Odstopanje, odobreno z Izvedbenim sklepom (EU) 2017/847, je za leti 2015 in 2016 zajemalo približno 1 466 govedorejskih gospodarstev, 443 134 glav živine in 210 061 hektarjev ornih zemljišč, kar predstavlja 4,2 % skupnega števila gospodarstev, 19,6 % skupnega števila glav živine in 8,6 % skupne količine ornih zemljišč na Danskem.
                  
               
                     (3)
                  
                  
                     Danska je 6. februarja 2018 Komisiji predložila zahtevek za podaljšanje odstopanja na podlagi tretjega pododstavka odstavka 2 Priloge III k Direktivi 91/676/EGS.
                  
               
                     (4)
                  
                  
                     Danska je v skladu s členom 5 Direktive 91/676/EGS pripravila program, ki zajema obdobje 2017–2020, in sicer v obliki delov odloka o živini, namenjeni komercialni uporabi, živinskem gnoju, siliranju itd. št. 865 z dne 23. junija 2017, kakor je bil spremenjen, konsolidiranega zakona o uporabi gnojil v kmetijstvu in o rastlinski odeji 388 št. 433 z dne 3. maja 2017, kakor je bil spremenjen, ter odloka o uporabi gnojil v kmetijstvu med programskim obdobjem 2017/2018 št. 963 z dne 12. julija 2017. Poleg navedenih ukrepov Danska v letih 2017 in 2018 izvaja ciljno shemo za naknadne posevke ter ciljno uredbo od leta 2019 v skladu z zakonom o uporabi gnojil v kmetijstvu in o rastlinski odeji. Poleg tega danska zakonodaja v skladu z zakonom o živinoreji in uporabi gnojil ter z odlokom o živini, namenjeni komercialni uporabi, živinskem gnoju, siliranju itd. vključuje splošno uredbo o fosforju.
                  
               
                     (5)
                  
                  
                     Danska zakonodaja za izvajanje Direktive 91/676/EGS vključuje omejitve za vnos dušika. Zakonodaja, ki omejuje vnos fosforja, je začela veljati avgusta 2017.
                  
               
                     (6)
                  
                  
                     Danska zakonodaja vključuje kombinirano ciljno shemo za prostovoljne in obvezne naknadne posevke za obdobje, ki ga zajema ta sklep. Kadar prostovoljni sporazumi za naknadne posevke ne dosežejo okoljskih ciljev, začnejo v okviru navedene sheme samodejno veljati obvezujoče določbe za naknadne posevke. Za površine pod naknadnimi posevki poleg nacionalne zahteve za obvezne naknadne posevke velja tudi danski zakon št. 433 z dne 3. maja 2017 o uporabi gnojil v kmetijstvu in o rastlinski odeji. Navedena shema je potrebna, da se zagotovi, da uporaba trenutnega odstopanja ne bi povzročila poslabšanja kakovosti vode.
                  
               
                     (7)
                  
                  
                     Informacije, ki jih je zagotovila Danska v okviru odstopanja, odobrenega z Izvedbenim sklepom (EU) 2017/847, navajajo, da odstopanje ne povzroča poslabšanja kakovosti vode v primerjavi z območji, ki niso bila zajeta v odstopanje. Podatki o izvajanju Direktive 91/676/EGS za obdobje 2012–2015 (7), kažejo, da je, kar zadeva podzemno vodo, povprečna koncentracija nitratov na 83,4 % merilnih mest nižja od 50 mg/l, ter na 27,5 % merilnih mest nižja od 25 mg/l. Za sladke površinske vode pa podatki kažejo, da je na 99,4 % merilnih mest povprečna koncentracija nitratov nižja od 50 mg/l, na 85,8 % pa nižja od 25 mg/l. Podatki spremljanja kažejo na splošno stabilen trend koncentracije nitratov v podzemni vodi in sladki površinski vodi v primerjavi s prejšnjim obdobjem poročanja (2008–2011). Podatki o evtrofikaciji kažejo, da je bilo 25 % spremljanih jezer ocenjenih z „zelo dobro“/„dobro“, 75 % z manj kot „dobro“, 2 od 119 spremljanih rečnih ustij/obalnih vodnih teles pa je bilo ocenjenih z „dobro“.
                  
               
                     (8)
                  
                  
                     Po preučitvi danskega zahtevka na podlagi elementov, opisanih v tretjem pododstavku odstavka 2 Priloge III k Direktivi 91/676/EGS, ter ob upoštevanju izkušenj, pridobljenih z odstopanjem, določenim v odločbah 2002/915/ES, 2005/294/ES in 2008/664/ES ter v Izvedbenem sklepu 2012/659/EU, Komisija meni, da količina gnoja, ki ga predvideva Danska, tj. 230 kg dušika na hektar letno, ne bo posegala v doseganje ciljev iz Direktive 91/676/EGS, če bodo izpolnjeni določeni strogi pogoji v zvezi z naknadnimi posevki, zgornjimi mejami fosforja, kolobarjenjem, uporabo gnoja in drugih gnojil, vzorčenjem in analizo tal.
                  
               
                     (9)
                  
                  
                     Na kmetijah, kjer je dovoljena uporaba živinskega gnoja, ki vsebuje do 230 kg dušika na hektar letno, bi bilo treba načrte gnojenja pravočasno posodobiti, da se zagotovi usklajenost z dejanskimi kmetijskimi praksami; za zagotavljanje obnove podtalnih jesenskih izgub nitratov in omejitev zimskih izgub bi bilo treba uporabiti stalni rastlinski plašč orne površine in naknadne posevke.
                  
               
                     (10)
                  
                  
                     Direktiva Evropskega parlamenta in Sveta 2000/60/ES (8) določa celovit, čezmejni pristop za varstvo voda na vodnih območjih, da bi se doseglo dobro stanje evropskih vodnih teles do leta 2015. Zmanjšanje količine hranil je sestavni del navedenega cilja. Odobritev odstopanja v skladu s tem sklepom ne posega v določbe v skladu z Direktivo 2000/60/ES in ne izključuje možnosti, da bodo morda potrebni dodatni ukrepi za izpolnitev obveznosti, ki izhajajo iz nje.
                  
               
                     (11)
                  
                  
                     Direktiva 2007/2/ES Evropskega parlamenta in Sveta (9) določa splošna pravila za vzpostavitev infrastrukture za prostorske informacije v Uniji za namene okoljskih politik Unije ter politik ali dejavnosti, ki lahko vplivajo na okolje. Prostorske informacije, zbrane v okviru tega sklepa, morajo biti, kjer je primerno, skladne z določbami navedene direktive. Da bi zmanjšala upravno breme in izboljšala skladnost podatkov, bi morala Danska pri zbiranju potrebnih podatkov v skladu s tem sklepom uporabiti informacije, pridobljene v okviru integriranega administrativnega in kontrolnega sistema, vzpostavljenega na podlagi poglavja II naslova V Uredbe (EU) št. 1306/2013 Evropskega parlamenta in Sveta (10).
                  
               
                     (12)
                  
                  
                     Ukrepi iz tega sklepa so v skladu z mnenjem Odbora za nitrate, ki je bil ustanovljen v skladu s členom 9 Direktive 91/676/EGS –
                  
               SPREJELA NASLEDNJI SKLEP:
         
            Člen 1
            Odstopanje
            Odstopanje, ki ga je zahtevala Danska z dopisom z dne 6. februarja 2018 za vnos na zemljišča večje količine dušika iz živinskega gnoja od tiste, ki jo določa prvi stavek drugega pododstavka odstavka 2 Priloge III k Direktivi 91/676/EGS, se odobri ob upoštevanju pogojev iz tega sklepa.
         
         
            Člen 2
            Področje uporabe
            To odstopanje se uporablja na govedorejskih kmetijah, kjer kolobarjenje vključuje več kot 80 % posevkov, ki sprejmejo veliko dušika in imajo dolgo rastno dobo, za katere je bilo izdano dovoljenje v skladu s členom 6.
         
         
            Člen 3
            Opredelitev pojmov
            V tem sklepu se uporabljajo naslednje opredelitve pojmov:
            
                        (a)
                     
                     
                        „govedorejska kmetija“ pomeni gospodarstvo z letno proizvodnjo dušika iz živinskega gnoja nad 300 kg, pri čemer vsaj dve tretjini proizvede govedo;
                     
                  
                        (b)
                     
                     
                        „posevki, podsejani s travo“ pomeni silažna žita, silažno koruzo, jaro žito, ozimno žito ali jari ječmen ali kombinacijo jarega ječmena in graha, podsejane s travo pred ali po žetvi;
                     
                  
                        (c)
                     
                     
                        „posevki z visoko porabo dušika in dolgo rastno sezono“ lahko pomeni kar koli od naslednjega:
                        
                                    (i)
                                 
                                 
                                    trava;
                                 
                              
                                    (ii)
                                 
                                 
                                    travnati dosevki;
                                 
                              
                                    (iii)
                                 
                                 
                                    krmna pesa;
                                 
                              
                                    (iv)
                                 
                                 
                                    posevki, podsejani s travo;
                                 
                              
                                    (v)
                                 
                                 
                                    cikorija;
                                 
                              
                  
                        (d)
                     
                     
                        „trava“ pomeni trajno ali začasno travišče;
                     
                  
                        (e)
                     
                     
                        „profil tal“ pomeni plast, ki sega do 0,90 m pod ravnijo tal ali do povprečne najvišje ravni podzemne vode, kjer je navedena raven manjša od 0,90 m pod ravnijo tal.
                     
                  
         
            Člen 4
            Pogoji za odstopanje
            Odstopanje se odobri pod naslednjimi pogoji:
            
                        (1)
                     
                     
                        1. avgusta 2017 je začela veljati Odredba št. 865 z dne 23. junija 2017 o živini, namenjeni komercialni uporabi, živinskem gnoju, siliranju itd., ki neposredno določa zgornje meje fosforja na različnih ravneh po vsej državi glede na vrsto gnojila. Zgornje meje zajemajo vnos fosforja iz vseh vrst gnojil: organska gnojila, vključno z gnojem, pregnitim blatom, razplinjeno rastlinsko biomaso, blatom iz komunalnih odplak in industrijskimi gnojili. Strožje zgornje meje za vnos fosforja veljajo za prispevna območja v vodnem okolju, občutljivem na fosfor.
                     
                  
                        (2)
                     
                     
                        V veljavi sta sistem kazalnikov in sistem spremljanja količine fosforja, vnesenega na kmetijske površine na Danskem. Če sistem kazalnikov ali sistem spremljanja kažeta, da bi dejanska letna povprečna stopnja gnojenja kmetijskih tal na Danskem s fosforjem lahko presegla ali je že presegla ravni povprečnega nacionalnega gnojenja s fosforjem, ki je dovoljeno v obdobju 2018–2025, se zgornje meje za vnos fosforja ustrezno zniža.
                     
                  
                        (3)
                     
                     
                        Od 5. aprila 2017 je v veljavi danski zakon št. 310 z dne 4. aprila 2017 o spremembi zakona o uporabi gnojil v kmetijstvu in o rastlinski odeji (zahteva za uvedbo ciljnih naknadnih posevkov), ki vzpostavlja ciljno shemo za prostovoljne in obvezne naknadne posevke, ki temelji na potrebah po zmanjšanju vsebnosti nitratov v podzemnih in obalnih vodah. V okviru te sheme obvezujoče določbe za naknadne posevke začnejo veljati samodejno, kadar prostovoljni sporazumi za naknadne posevke ne dosežejo ustreznih okoljskih ciljev. V skladu z Zakonom št. 498 z dne 22. maja 2018 o spremembi Zakona o uporabi gnojil v kmetijstvu in o rastlinski odeji (urejanje ciljnih nitratov itn.) se lahko naknadni posevki nadomestijo s posebnimi alternativnimi ukrepi v okviru sheme.
                     
                  
                        (4)
                     
                     
                        Naknadni posevki, uvedeni v okviru navedene sheme, štejejo kot dodatni k naknadnim posevkom, zasajenim z namenom izpolnitve obvezne nacionalne zahteve, ki znaša 10 % ali 14 % naknadnih posevkov na kmetijskih zemljiščih, namenjenih posevkom, in se ne smejo uvesti na območju, ki se že uporablja za izpolnjevanje zahtev za površino z ekološkim pomenom za naknadne posevke.
                     
                  
         
            Člen 5
            Vloga za izdajo dovoljenja
            
               1.   Živinorejci lahko pri pristojnih organih vložijo zahtevek za letno dovoljenje za uporabo živinskega gnoja, ki vsebuje do 230 kg dušika na hektar na programsko obdobje.
               Rok za vložitev zahtevka je enak nacionalnemu roku za vložitev zahtevka za osnovno plačilo SKP ter roku za predložitev kvote gnojila in načrta za naknadne posevke.
            
            
               2.   Predložitev zahtevka iz odstavka 1 se šteje za izjavo vlagatelja, da so pogoji iz členov 7, 8 in 9 izpolnjeni.
            
         
         
            Člen 6
            Izdaja dovoljenja
            Dovoljenja za vnos določene količine gnoja iz govedorejske kmetije, ki vsebuje do 230 kg dušika na hektar v vsakem programskem obdobju, vključno z gnojem, ki ga vnesejo same živali, in obdelanim gnojem, se izdajo pod pogoji iz členov 7, 8 in 9.
         
         
            Člen 7
            Pogoji glede uporabe gnoja in drugih gnojil
            
               1.   Skupni vnos dušika ne sme presegati predvidljivih potreb posevka po hranilih in mora upoštevati vnos hranil iz tal. Preseči ne sme standardov največjega dovoljenega vnosa, ki so določeni v odloku o uporabi gnojil v kmetijstvu med programskim obdobjem 2017/2018 št. 963 (12. julij 2017) in v ustreznih odlokih za naslednja programska obdobja.
            
            
               2.   Za celotno površino govedorejske kmetije se pripravi načrt gnojenja, ki je shranjen na kmetiji. Zajema obdobje od 1. avgusta do 31. julija naslednjega leta. Načrt gnojenja vključuje naslednje:
               
                           (a)
                        
                        
                           načrt za kolobarjenje, ki opredeljuje naslednje:
                           
                                       (i)
                                    
                                    
                                       površino poljin s posevki z visoko porabo dušika in dolgo rastno sezono;
                                    
                                 
                                       (ii)
                                    
                                    
                                       površino poljin s posevki, ki niso navedeni v točki (i);
                                    
                                 
                                       (iii)
                                    
                                    
                                       skico zemljevida, ki prikazuje lokacijo poljin iz točk (i) in (ii);
                                    
                                 
                     
                           (b)
                        
                        
                           število glav živine na kmetiji, opis sistema namestitve in sistema za skladiščenje gnoja, vključno z velikostjo prostora, ki je na razpolago za skladiščenje gnoja;
                        
                     
                           (c)
                        
                        
                           izračun proizvedenega dušika in fosforja iz gnojila na kmetiji;
                        
                     
                           (d)
                        
                        
                           opis morebitne obdelave gnojila in pričakovanih lastnosti obdelanega gnojila;
                        
                     
                           (e)
                        
                        
                           količino, vrsto in lastnosti gnoja, dostavljenega zunaj kmetije ali na kmetijo;
                        
                     
                           (f)
                        
                        
                           predvidene potrebe posevka po dušiku in fosforju na posameznih poljinah;
                        
                     
                           (g)
                        
                        
                           izračun vnosa dušika in fosforja z gnojem na posameznih parcelah;
                        
                     
                           (h)
                        
                        
                           izračun vnosa dušika in fosforja s kemičnimi in drugimi gnojili na posameznih poljinah;
                        
                     
                           (i)
                        
                        
                           navedbo časa vnosa živinskega gnoja in kemičnih gnojil.
                        
                     Načrt gnojenja se spremeni najpozneje sedem dni po vsaki spremembi kmetijske prakse na govedorejski kmetiji. Bilanca gnojenja se pristojnim organom predloži vsako leto najpozneje do konca marca.
            
            
               3.   V obdobju od 31. avgusta do 1. marca se gnoja ne nanaša na travišča, ki se orjejo naslednjo pomlad.
            
         
         
            Člen 8
            Pogoji glede vzorčenja in analiz tal
            
               1.   Vzorci se odvzamejo iz zgornjih 30 cm kmetijskih tal ter se analizirajo na vsebnost dušika in fosforja.
            
            
               2.   Vzorčenje in analize se izvajajo najmanj enkrat na štiri leta za vsako površino na govedorejski kmetiji, ki je homogena glede kolobarjenja in značilnosti tal.
            
            
               3.   Na vsakih 5 hektarjev kmetijskih površin se izvedeta najmanj eno vzorčenje in analiza.
            
            
               4.   Rezultati analiz so na voljo za pregled na govedorejski kmetiji.
            
         
         
            Člen 9
            Pogoji glede upravljanja zemljišč
            
               1.   Na najmanj 80 % površine, na katero se lahko vnese gnoj, se goji posevke z visoko porabo dušika in dolgo rastno sezono.
            
            
               2.   Travnati dosevki se orjejo po 1. marcu naslednjega leta od njihove uvedbe.
            
            
               3.   Začasna travišča se orjejo spomladi. Posevki z visoko porabo dušika in dolgo rastno sezono se sejejo čim prej ter najpozneje tri tedne po oranju trave.
            
            
               4.   Kolobarjenje ne vključuje stročnic in drugih rastlin, ki vežejo atmosferski dušik, razen naslednjih:
               
                           (a)
                        
                        
                           detelja v travišču z manj kot 50 % detelje in lucerne;
                        
                     
                           (b)
                        
                        
                           lucerna v travišču z manj kot 50 % detelje in lucerne;
                        
                     
                           (c)
                        
                        
                           ječmen in grah, podsejana s travo.
                        
                     
            
               5.   Standardi gnojenja z dušikom za posevke na začasnih traviščih se zmanjšajo za vrednost dušika v prejšnjem posevku v skladu z odlokom o uporabi gnojil v kmetijstvu med programskim obdobjem 2017/2018 št. 963 (12. julij 2017) ter z ustreznimi odloki v nadaljnjih programskih obdobjih, ki obravnavajo standarde gnojenja, tabelo standardov gnojenja za kmetijske posevke in zelenjavo, ter z naknadnimi spremembami.
            
         
         
            Člen 10
            Spremljanje
            
               1.   Pristojni organi zagotovijo, da se pripravijo zemljevidi, ki prikazujejo:
               
                           (a)
                        
                        
                           delež govedorejskih kmetij, vključenih v dovoljenja, v vsaki občini;
                        
                     
                           (b)
                        
                        
                           delež živine, vključene v dovoljenja, v vsaki občini;
                        
                     
                           (c)
                        
                        
                           delež kmetijskih površin, vključenih v dovoljenja, v vsaki občini.
                        
                     Navedeni zemljevidi se posodobijo vsako leto.
               Podatke o kolobarjenju in kmetijskih praksah na govedorejskih kmetijah, ki so vključeni v posamezna dovoljenja v skladu s tem sklepom, zberejo pristojni organi. Navedeni podatki se posodobijo vsako leto.
            
            
               2.   Pristojni organi spremljajo kakovost vode na območju korenin, površinske vode in podzemne vode ter Komisiji zagotovijo podatke o dušiku in fosforju v profilu tal ter o koncentracijah nitratov v površinski in podzemni vodi, tako pod pogoji odstopanja kot tudi pod pogoji brez odstopanja.
               Spremljanje se izvede na kmetijskih gospodarstvih v okviru nacionalnega programa spremljanja kmetijskih prispevnih območij. Merilna mesta vključujejo glavne tipe tal, najbolj razširjene prakse gnojenja in glavne posevke.
               Poostreno spremljanje kakovosti vode se izvaja na področjih s peščenimi tlemi. Poleg tega se na najmanj 3 % kmetij, ki jim je bilo izdano dovoljenje, spremlja koncentracije nitratov v površinski in podzemni vodi.
            
            
               3.   Pristojni organi opravijo preglede in stalne analize hranil v okviru nacionalnega programa spremljanja kmetijskih prispevnih območij ter zagotovijo podatke o lokalni rabi zemljišč, kolobarjenju in kmetijskih praksah na govedorejskih kmetijah, ki jim je bilo izdano dovoljenje.
               Podatki iz analiz hranil iz člena 7 in spremljanja iz odstavka 2 tega člena se uporabijo za modelno zasnovane izračune izgub dušika in fosforja na govedorejskih kmetijah, ki jim je bilo izdano dovoljenje na podlagi znanstvenih načel.
            
            
               4.   Pristojni organi določijo in zabeležijo, kolikšen delež zemljišča, za katerega velja odstopanje, je prekrit z:
               
                           (a)
                        
                        
                           deteljo ali lucerno v travišču;
                        
                     
                           (b)
                        
                        
                           ječmenom in grahom, podsejanim s travo.
                        
                     
         
         
            Člen 11
            Preverjanje
            
               1.   Pristojni organi zagotovijo, da so vsi zahtevki za dovoljenje predmet upravnega nadzora. Če navedeni nadzor pokaže, da vlagatelj ne izpolnjuje pogojev iz členov 7, 8 in 9, se zahtevek zavrne ter o razlogih za zavrnitev obvesti vlagatelja.
            
            
               2.   Pristojni organi vzpostavijo program za pregled kmetij, ki jim je bilo izdano dovoljenje.
               Program temelji na analizi tveganja ter upošteva rezultate nadzora iz prejšnjih let glede pogojev iz členov 7, 8 in 9 ter rezultate nadzora skladnosti z nacionalno zakonodajo, ki prenaša Direktivo 91/676/EGS.
            
            
               3.   Pregledi zajemajo poljske preglede in preglede na kraju samem glede pogojev iz členov 7, 8 in 9 ter letno obsegajo najmanj 7 % govedorejskih kmetij, ki jim je bilo izdano dovoljenje. Če govedorejska kmetija ne izpolnjuje navedenih pogojev, se imetniku dovoljenja naloži globa v skladu z nacionalno zakonodajo, nadaljnje programsko obdobje pa ni upravičen do dovoljenja.
            
            
               4.   Pristojnim organom se dodelijo potrebna pooblastila in sredstva za preverjanje skladnosti s pogoji za odstopanje, odobreno v skladu s tem sklepom.
            
         
         
            Člen 12
            Poročanje
            Pristojni organi vsako leto do najpozneje 31. decembra Komisiji predložijo poročilo, ki vključuje naslednje podatke:
            
                        (a)
                     
                     
                        zemljevide, ki za vsako občino prikazujejo delež govedorejskih kmetij, živine in kmetijskih površin, za katere je odobreno posamezno odstopanje, kot tudi zemljevide, ki prikazujejo lokalno rabo zemljišč, iz člena 10(1);
                     
                  
                        (b)
                     
                     
                        rezultate spremljanja kakovosti podzemne in površinske vode, kar zadeva koncentracijo nitratov in fosforja, vključno z informacijami o trendih kakovosti vode, tako pod pogoji odstopanja kot tudi pod pogoji brez odstopanja, ter učinek odstopanja na kakovost vode, iz člena 10(2);
                     
                  
                        (c)
                     
                     
                        rezultate spremljanja tal, kar zadeva koncentracije dušika in fosforja v vodi na območju korenin, tako pod pogoji odstopanja kot tudi pod pogoji brez odstopanja, v skladu s členom 10(2);
                     
                  
                        (d)
                     
                     
                        rezultate pregledov lokalne rabe zemljišč, kolobarjenja in kmetijskih praks iz člena 10(3);
                     
                  
                        (e)
                     
                     
                        rezultate modelno zasnovanih izračunov obsega izgub dušika in fosforja na govedorejskih kmetijah, ki jim je bilo izdano dovoljenje, iz člena 10(3);
                     
                  
                        (f)
                     
                     
                        tabele, ki prikazujejo delež kmetijskih zemljišč, za katera velja odstopanje in ki so prekrita z deteljo ali lucerno v travišču ter z ječmenom/grahom, podsejanim s travo, iz člena 10(4);
                     
                  
                        (g)
                     
                     
                        oceno izvajanja pogojev za odstopanje na podlagi nadzora na ravni kmetij in podatke o govedorejskih kmetijah, ki pogojev ne izpolnjujejo, na podlagi rezultatov upravnega nadzora in pregledov iz člena 11;
                     
                  
                        (h)
                     
                     
                        podatke o spreminjanju števila glav živine in proizvodnji gnoja za vsako kategorijo živine na Danskem in na govedorejskih kmetijah, za katere je dovoljeno odstopanje;
                     
                  
                        (i)
                     
                     
                        podatke o izvajanju pogojev za odstopanje iz člena 4.
                     
                  Prostorske informacije, vsebovane v poročilu, so skladne, kjer je primerno, z Direktivo 2007/2/ES. Danska pri zbiranju potrebnih podatkov uporablja, kadar je to ustrezno, informacije, pridobljene v okviru integriranega administrativnega in kontrolnega sistema, vzpostavljenega v skladu s členom 67(1) Uredbe (EU) št. 1306/2013.
         
         
            Člen 13
            Obdobje uporabe
            Ta sklep se uporablja do 31. julija 2020.
         
         
            Člen 14
            Naslovnik
            Ta sklep je naslovljen na Kraljevino Dansko.
         
         
            V Bruslju, 6. decembra 2018
            
               
                  Za Komisijo
               
               Karmenu VELLA
               
                  Član Komisije
               
            
         
         
            (1)  UL L 375, 31.12.1991, str. 1.
         
            (2)  Odločba Komisije 2002/915/ES z dne 18. novembra 2002 o zahtevku za odstopanje iz odstavka 2(b) Priloge III in člena 9 Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 319, 23.11.2002, str. 24).
         
            (3)  Odločba Komisije 2005/294/ES z dne 5. aprila 2005 o zahtevku za odstopanje iz odstavka 2(b) Priloge III in člena 9 Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 94, 13.4.2005, str. 34).
         
            (4)  Odločba Komisije 2008/664/ES z dne 8. avgusta 2008 o spremembi Odločbe 2005/294/EC o zahtevku za odstopanje iz odstavka 2(b) Priloge III in člena 9 Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 217, 13.8.2008, str. 16).
         
            (5)  Izvedbeni sklep Komisije 2012/659/EU z dne 23. oktobra 2012 o odobritvi odstopanja, ki ga je zahtevala Kraljevina Danska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 295, 25.10.2012, str. 20).
         
            (6)  Izvedbeni sklep Komisije (EU) 2017/847 z dne 16. maja 2017 o odobritvi odstopanja, ki ga je zahtevala Danska na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (UL L 125, 18.5.2017, str. 35).
         
            (7)  SWD(2018) 246 final – Delovni dokument služb Komisije, spremni dokument k Poročilu Komisije Svetu in Evropskemu parlamentu o izvajanju Direktive Sveta 91/676/EGS o varstvu voda pred onesnaževanjem z nitrati iz kmetijskih virov na podlagi poročil držav članic za obdobje 2012–2015.
         
            (8)  Direktiva Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL L 327, 22.12.2000, str. 1).
         
            (9)  Direktiva 2007/2/ES Evropskega parlamenta in Sveta z dne 14. marca 2007 o vzpostavitvi infrastrukture za prostorske informacije v Evropski skupnosti (INSPIRE) (UL L 108, 25.4.2007, str. 1).
         
            (10)  Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).